
ДО

ОБЩИНСКИ СЪВЕТ

ГР. ПОМОРИЕ
ДОКЛАДНА ЗАПИСКА

от Иван Алексиев – Кмет на Община Поморие
Относно: Отдаване под наем на мери, пасища и ливади от Общински поземлен фонд за общо и индивидуално ползване за стопанската 2024 – 2025г.
УВАЖАЕМИ ДАМИ И ГОСПОДА ОБЩИНСКИ СЪВЕТНИЦИ,


Ползването на пасищата, мерите и ливадите е важно условие за директно подпомагане на животновъдите, отглеждащи пасищни животни при кандидатстването им по различни схеми в рамките на Общата селскостопанска политика. С цел общинските мери, пасища и ливади да се ползват реално от животновъди, отглеждащи пасищни животни, законодателят е разписал начина за отдаване под наем и аренда на общински мери, пасища и ливади. В Закона за собствеността и ползването на земеделските земи ( ЗСПЗЗ) /чл. 37и – чл. 37о/ подробно са уредени реда и условията за предоставянето на пасища и мери на земеделските производители с регистрирани животновъдни обекти.

В чл. 37и, ал. 1 от ЗСПЗЗ е записано, че пасищата, мерите и ливадите от общинския поземлен фонд се отдават под наем или аренда по реда на чл. 24а, ал. 2 от ЗСПЗЗ /т.е. без търг или конкурс/ на собственици или ползватели на животновъдни обекти с пасищни селскостопански животни, регистрирани в Интегрираната информационна система на Българската агенция по безопасност на храните (БАБХ), съобразно броя и вида на регистрираните животни, по цена, определена по пазарен механизъм. На основание чл. 37и, ал. 4 от ЗСПЗЗ пасищата, мерите и ливадите се разпределят между правоимащите, в зависимост от притежаваните или ползвани на правно основание пасища, мери и ливади. Изготвен е Оценителски доклад с вх. № 105/08.02.2024г. за определяне началните годишни наемни цени на пасищата, мерите и ливадите от независим експерт - „МАЙЛД” ЕООД – Лилия Плачкова, притежаващ сертификат за оценителска правоспособност рег. № 900300092 от 17.12.2010 г., издаден от Камарата на независимите оценители в България. 

Процедурата е развита в следващите алинеи на чл. 37и от ЗСПЗЗ, като най-общо, тя е следната: Общинският съвет определя с решение пасищата, мерите и ливадите за общо и индивидуално ползване. Списък на имотите за индивидуално ползване с категории се обявяват в общините и кметствата и се публикуват на интернет страницата на общината в срок до 1 март / чл. 37и, ал. 3 от ЗСПЗЗ/. Кандидатите за наемане на пасища, мери и ливади подават заявление по образец до кмета на общината в срок до 10 март /чл.37и, ал.1 и ал.5 от ЗСПЗЗ/.

Кметът на общината назначава комисия, която определя необходимата за всеки кандидат площ и разпределя имотите за всяко землище /чл. 37и, ал. 6 ЗСПЗЗ/, като спазва разпоредбата на чл. 37и, ал. 4 от ЗСПЗЗ. Въз основа на протоколите на комисии по чл. 37и, ал. 6 ЗСПЗЗ , кметът на общината сключва договори за наем или за аренда по цена, определена по пазарен механизъм за срок не по-малко от 5 стопански години /чл. 37и, ал. 12 от ЗСПЗЗ /. 
 В следващите алинеи на чл. 37и от ЗСПЗЗ е регламентирана процедурата на преразпределение на свободните и недостигащи пасища, мери и ливади.


Останалите свободни пасища, мери и ливади от общинския поземлен фонд се отдават под наем, чрез търг за една стопанска година само на собственици на пасищни селскостопански животни, регистрирани в Интегрираната информационна система на БАБХ. /чл. 37и, ал. 13 от ЗСПЗЗ/. Останалите след провеждане на търга свободни пасища, мери и ливади се отдават чрез търг на собственици на пасищни селскостопански животни и на лица, които поемат задължение да ги поддържат в добро земеделско и екологично състояние за срок от една стопанска година. Търговете се провеждат по реда на Закона за общинската собственост (ЗОС).

Видно е, че става дума за една сложна процедура, чиято цел е да гарантира на собствениците или ползвателите на пасищни животни достатъчно площи за задоволяване на техните потребности.

В тази връзка Ви предлагам да вземете следното
РЕШЕНИЕ
Общински съвет Поморие на основание чл. 21, ал.1, т. 8 от Закона за местното самоуправление и местната администрация (ЗМСМА), във връзка с чл. 37о от ЗСПЗЗ, във връзка с чл. 37и, ал. 1, ал. 3,ал. 4, ал. 13 и ал. 14 от ЗСПЗЗ и съгласно оценки от независим оценител:
I. 1. Приема годишен план за паша в община Поморие за стопанската 2024-2025 година и определя пасищата, мерите и ливадите от  Общинския поземлен фонд (ОПФ) за общо и индивидуално ползване, както и списъци на имотите за индивидуално ползване, съгласно Приложение 1, което е неразделна част от настоящия протокол. 
2. Дава съгласие за предоставяне на мери и пасища и ливади от ОПФ за индивидуално ползване от собственици или ползватели на животновъдни обекти с пасищни селскостопански животни и за общо ползване от общоселските стада. 
3. Приема Правила за ползване на общинските мери и пасища за отглеждане на животните в съответствие с условията за поддържане на земята в добро екологично и земеделско състояние, както следва:
 Задължения на общината:
- Да осигури безпрепятствено ползване на общинските мери и пасища за извеждане на паша на притежаваните от земеделските стопани животни.
- Да предоставя информация и методически указания на ползвателите относно необходимите мероприятия по поддържане и опазване на мерите и пасищата. 
- Мерките за ветеринарна профилактика и борба срещу болестите по животните се определят съгласно Държавната профилактична програма за задължителните мерки за профилактика и борба срещу болестите по животните и Закона за ветеринарномедицинската дейност /ЗВМД/. Постоянно действащите епизоотични комисии предприемат действия и контролират изпълнението на набелязаните мерки за предотвратяване или ликвидиране на заболяването до стабилизирането на обстановката. В зависимост от епизоотичната обстановка се провеждат задължителни дезинфекции, дезинсекции и дератизации, хигиенизиране на водопои или налагане на забрана върху използването им при необходимост.
- При ползването на пасищата и мерите от ОПФ е необходимо да се спазват Националните стандарти за поддържане на земята в добро земеделско и екологично състояние, включващи опазване на почвата от ерозия, запазване на структурата на почвата, осигуряване на минимално ниво на поддръжка на естествените местообитания. 
Задължения на животновъдите, ползватели на общински мери и пасища:
- Да почистват постоянните пасища от нежелана храстовидна растителност и да провеждат борба с плевели и устойчиви растителни видове.
- Да не променят предназначението на пасищата и мерите, да не ги разорават и да не ги използват за неземеделски нужди.
- Да не допускат замърсяването им с битови, строителни, производствени, опасни и други отпадъци.
- Да не се палят сухи треви и храсти в пасищата, мерите. 
- Да окосяват порасналата, не изпасана трева.
- При необходимост да извършват пръскане със съответните разрешени препарати за обезпаразитяване и наторяване. Да не ги наторяват с изкуствени торове и с утайки от пречистени отпадни води. 
- Да не се извършва паша нощем и без пастир.
- Да не се допуска лагеруване на домашни животни в пасищата. 
- Да не извършват сеч на намиращите се върху отдадените под наем пасища и мери отделно стоящи или групи дървета, без разрешение от компетентните органи. 
- Да ги опазват от ерозиране, заблатяване, засоляване. 
- Да не изграждат постройки с траен статут в пасищата и мерите. 
- Да не ги преотстъпват за ползване на трети лица. 
- Да не ограждат наетите мери и пасища. 
- Да осигурят свободен достъп до наетите от тях пасища и мери на всички тревопасни животни , отглеждани в населено място , независимо от техния вид и възраст. 
- Нямат право да събират такса от собствениците на животни, независимо от разходите, които са направили по почистване на пасищата и мерите. 
- Условията за поддържане на земята в добро земеделско и екологично състояние не отменят задълженията на собствениците или ползвателите на земеделски земи по Закона за опазване на земеделските земи, Закона за собствеността и ползването на земеделските земи и други нормативни актове.
 - Ползвателите на мери и пасища от общинския поземлен фонд организират охраната на ползваните от тях имоти, включени в договора за наем. 
- При ползването на пасищата и мерите от ОПФ е необходимо да се спазват Националните стандарти за поддържане на земята в добро земеделско и екологично състояние, включващи опазване на почвата от ерозия, запазване на структурата на почвата, осигуряване на минимално ниво на поддръжка на естествените местообитания. 
4.Определя пазарна наемна цена за стопанската 2024-2025 г. за мери, пасища и ливади за имотите от Приложение 1.


4.1. Средната годишна наема цена, определена по пазарен механизъм за мери и пасища е както следва:



- с. Бата – 10,30 лв./дка



- с. Горица – 9,50 лв./дка



- гр. Каблешково – 12,30 лв./дка



- с. Козичино – 8,20 лв./дка



- с. Лъка – 11,80 лв./дка

- с. Габерово – 9,50 лв./дка

- с. Дъбник – 9,40 лв./дка

- с. Страцин – 10,10 лв./дка

- с. Медово – 12,70 лв./дка
- кв. Каменар, гр. Поморие – 13,30 лв./дка
- с. Гълъбец – 10,00 лв./дка

- с. Белодол – 9,30 лв./дка

- с. Порой – 10,70 лв./дка

 - гр. Ахелой – 9,50 лв./дка

- с. Косовец – 8,10 лв./дка

- с. Александрово – 9,20 лв./дка
4.2. Средната годишна наемна цена, определена по пазарен механизъм за ливади е както следва:

- с. Страцин – 12,40 лв./дка
- с. Лъка – 12,00лв./дка
- с. Горица – 12,80 лв./дка.
              5. Договорите за наем да бъдат сключвани за 5 /пет/ стопански години, считано от стопанската 2024-2025г.
6. Останалите свободни пасища, мери и ливади да се отдават под наем чрез търг за срок от една стопанска година само на собственици на пасищни селскостопански животни, регистрирани в Интегрираната информационна система на БАБХ.
7. Останалите свободни мери, пасища и ливади, след провеждане на търга по т. 6, да се отдадат под наем чрез търг за срок от една стопанска година, на собственици на пасищни животни и на лица, които поемат задължение да ги поддържат в добро земеделско и екологично състояние, като търговете по т. 6 и т. 7 да се проведат по реда на ЗОС.
II. На основание чл. 60, ал. 1 от АПК, с оглед спазване на установените срокове по ЗСПЗЗ в чл.37и, ал.3 и ал.5, а именно, че Община Поморие е длъжна в срок до 1 март да публикува на интернет страницата си Списък на имотите за индивидуално ползване с категории, Общински съвет Поморие допуска предварително изпълнение на решението.
Приложения:

1. Приложение 1 – Списък на имотите за индивидуално ползване, който следва да е неразделна част от Решението на Общински съвет Поморие
2. Оценителски доклад за определяне на годишна наемна цена на общински пасища, мери и ливади.
3. Списък с данни за животновъди и отглежданите от тях пасищни животни регистрирани в Интегрираната информационна система на БАБХ към 01.02.2024 г.  
С уважение,

ИВАН АЛЕКСИЕВ

Кмет на Община Поморие

Съгласувал:

Св. Събева, ст. юрисконсулт

Съгласувал:

Инж. К. Гайдов, зам. кмет

Изготвил: 

Н.Тодоров, агроном в ОП ОГСС

